Man kry 10 j. ná hy vrou oor R100-noot doodsteek | Netwerk24
'n Man wat sy mededobbelaar ná 'n stryery oor 'n R100-noot doodgesteek het, is in die streekhof op Kakamas in die Noord-Kaap tot tien jaar gevangenisstraf gevonnis.
Pius Salvator April (49) is Donderdag tronk toe gestuur weens die moord op die 27-jarige Nadine Snyers.
April en Snyers was deel van 'n groep mense wat in die woonbuurt Cillie gedobbel het.
Ao. Eddie van Rooi was die ondersoekbeampte in die moordondersoek teen Pius Salvator April.
In die vroeë oggendure van 1 Februarie vanjaar het 'n hewige woordewisseling tussen die twee oor 'n R100-noot ontstaan.
April het omstreeks 04:00 'n mes uitgepluk en Snyers een keer in haar bors gesteek.
Die beseerde Snyders is in 'n motor na 'n hospitaal in Kakamas geneem. Sy is met haar aankoms by die hospitaal dood verklaar.
April is dieselfde dag in hegtenis geneem.
Brig. JK Besnaar, waarnemende distrikskommissaris van die ZFM-distrik, het gesê hy hoop dié vonnis stuur 'n boodskap uit dat geweld teen vroue nie geduld word nie.